Πληροφορίες: Τάνια Κατσάνη

ΕΠΕΙΓΟΝ

**Αθήνα:** 28.07.2022

**Αρ. Πρωτ.:** 1125

ΠΡΟΣ: Υφυπουργό παρά τω Πρωθυπουργώ και Κυβερνητικό Εκπρόσωπο, κ. Γ. Οικονόμου

 **Γεν. Γραμματέα Ενημέρωσης και Επικοινωνίας, κ. Δ. Γαλαμάτη**

**ΚΟΙΝ: «Πίνακας Αποδεκτών»**

ΘΕΜΑ: «Για πολλοστή φορά η ΕΣΑμεΑ ζητά η ΕΡΤ να μεταδίδει ειδήσεις και για τους κωφούς πολίτες της χώρας**»**

**Αξιότιμε Υπουργέ, αξιότιμε Γ. Γραμματέα,**

*Όπως γνωρίζετε, η Εθνική Συνομοσπονδία Ατόμων με Αναπηρία (Ε.Σ.Α.μεΑ.) αποτελεί την τριτοβάθμια Οργάνωση των ατόμων με αναπηρία, χρόνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας.*

*Κύρια αποστολή της είναι η καταπολέμηση των διακρίσεων σε βάρος των ατόμων με αναπηρία, χρόνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Ιδίως όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.*

Από τον Αύγουστο του 2019 η μετάδοση του κεντρικού δελτίου ειδήσεων της ΕΡΤ στην ελληνική νοηματική γλώσσα διεκόπη αιφνιδίως και αυτός ο αποκλεισμός εξακολουθεί να ισχύει μέχρι και σήμερα, παρά τις πολλές διαμαρτυρίες των κωφών πολιτών μέσω της Ομοσπονδίας τους (ΟΜΚΕ) αλλά και τις έγγραφες διαμαρτυρίες της ΕΣΑμεΑ. Το ξεχωριστό δελτίο για κωφούς διάρκειας 14 λεπτών - το μοναδικό που μεταδίδεται σήμερα στην ΕΡΤ στην ΕΝΓ- δεν προσιδιάζει σε καμία περίπτωση στις αρχές της ισότητας και της πλήρους ενσωμάτωσης και ένταξης.

Η ενημέρωση των κωφών και βαρήκοων ατόμων θα πρέπει να αντιμετωπίζεται σε ισότιμη βάση με τους υπόλοιπους πολίτες, σε συμμόρφωση με τις διατάξεις του άρθρου 67 του Ν. 4488/2017 (παρ. 1: τα ΜΜΕ «προωθούν την εμπέδωση και τον σεβασμό της αρχής της μη διάκρισης»), ενώ επιπλέον είναι σημαντικό ότι με τον ίδιο νόμο η νοηματική γλώσσα έχει αναγνωριστεί ως ισότιμη με την ελληνική (άρθρο 65, παρ. 5). Η διακοπή της μετάδοσης του κεντρικού δελτίου ειδήσεων της ΕΡΤ στην ελληνική νοηματική γλώσσα παραβιάζει βιαίως τη Σύμβαση του Οργανισμού των Ηνωμένων Εθνών για τα Δικαιώματα των Ατόμων με Αναπηρία, μαζί με το Προαιρετικό της Πρωτόκολλο, που στην Ελλάδα είναι θεσμοθετημένη με τον Ν. 4074/2012, και εναντιώνεται στο Εθνικό Σχέδιο Δράσης για τα δικαιώματα των ατόμων με αναπηρία, που αποτελεί κεντρική Στρατηγική της Κυβέρνησης, σύμφωνα τουλάχιστον με τα κορυφαία στελέχη της.

Η ΕΣΑμεΑ και σύσσωμο το αναπηρικό κίνημα διεκδικεί την άμεση αποκατάσταση της καθημερινής τηλεοπτικής μετάδοσης του κεντρικού δελτίου ειδήσεων της ΕΡΤ στην ελληνική νοηματική γλώσσα. Όπως έχει τονίσει και στο παρελθόν, η ΕΣΑμεΑ υποστηρίζει σθεναρά ότι η ΕΡΤ θα έπρεπε να αποτελεί τη ναυαρχίδα της προσβάσιμης ενημέρωσης και το λαμπρό παράδειγμα αναφορικά με την προσβασιμότητα των ειδήσεών της στο μιντιακό τοπίο.

Η ΕΣΑμεΑ υποστηρίζει συνολικά το αίτημα της Ομοσπονδίας Κωφών Ελλάδας καθώς και του Σωματείου Διερμηνέων Ελληνικής Νοηματικής Γλώσσας (ΣΔΕΝΓ), μοναδικό φορέα σε πανελλήνιο επίπεδο που εκπροσωπεί τους πιστοποιημένους διερμηνείς ελληνικής νοηματικής γλώσσας, αναφορικά με την αποφυγή επανάληψης τέτοιων φαινομένων και για την απρόσκοπτη ενημέρωση των κωφών - βαρήκοων πολιτών, να γίνει άμεση τροποποίηση – συμπλήρωση του άρθρου 3, παρ. 2α της ΚΥΑ 3586/2018 (ΦΕΚ 5491/06-12-2018): Καθορισμός των μέσων, της διαδικασίας καθώς και κάθε άλλου θέματος τεχνικού ή λεπτομερειακού χαρακτήρα για την διασφάλιση της πρόσβασης των Ατόμων με Αναπηρία στις υπηρεσίες των παροχών υπηρεσιών μέσων μαζικής ενημέρωσης και επικοινωνίας, ως εξής: «*Η ΕΡΤ Α.Ε. ως πάροχος δημόσιας ραδιοτηλεοπτικής υπηρεσίας και σύμφωνα με την παρ. 6 του άρθρου 2 του ν. 4173/2013 υποχρεούται να μεταδίδει δελτία ειδήσεων στην ελληνική νοηματική γλώσσα με ταυτόχρονη αναγραφή υποτίτλων στην ελληνική γλώσσα διάρκειας τουλάχιστον δεκατεσσάρων (14) λεπτών της ώρας, μεταξύ των ωρών 17.00 έως 23.00 ημερησίως****, καθώς και καθ' όλη τη διάρκεια του κεντρικού βραδινού δελτίου ειδήσεων της ΕΡΤ, και επιπλέον στα κεντρικά δελτία ειδήσεων και καθ' όλη τη διάρκεια αυτών πρέπει να διασφαλίζεται η ροή όλων των εθνικών και διεθνών ειδήσεων με τη μορφή κυλιόμενων τίτλων με χαμηλή ταχύτητα***».

Αναμένουμε την αποκατάσταση αυτής της χρονίζουσας αδικίας και την αναγνώριση του δικαιώματος στην ενημέρωση σε όλους τους πολίτες της χώρας.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

- Γραφείο Πρωθυπουργού της χώρας

- Γραφείο Υπουργού Επικρατείας, κ. Γ. Γεραπετρίτη

- Γραφείο Προέδρου ΕΡΤ, κ. Κ. Ζούλα

- Γραφείο Διευθύντα Συμβούλου ΕΡΤ, κ. Γ. Γαμπρίτσου

 - Εθνική Αρχή Προσβασιμότητας

- Οργανώσεις - Μέλη Ε.Σ.Α.μεΑ.

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |